F'rapport ippubblikat illum, l-UE kkonfermat għal sena oħra l-pożizzjoni tagħha bħala l-akbar esportatur globali ta' prodotti agroalimentari, bl-esportazzjonijiet tal-UE jilħqu €138 biljun fl-2018. Il-prodotti agrikoli jirrappreżentaw sehem ta' 7 % tal-valur tal-merkanzija totali tal-UE esportata fl-2018, li jpoġġihom fir-raba' post wara l-makkinarju, is-sustanzi kimiċi u merkanzija mmanifatturata oħra. L-industriji u s-servizzi marbuta mal-agrikoltura u mal-ikel jipprovdu flimkien kważi 44 miljun impjieg fl-UE. Il-katina tal-produzzjoni u tal-ipproċessar tal-ikel tipprovdi 7.5 % tal-impjiegi u 3.7 % tal-valur miżjud kollu fl-UE. Phil Hogan, il-Kummissarju għall-Agrikoltura u l-Iżvilupp Rurali, qal: “Il-Politika Agrikola Komuni, li qed issir dejjem aktar orjentata lejn is-suq, tat kontribut deċiżiv għas-suċċess tal-UE fil-kummerċ agrikolu. Ir-reputazzjoni tal-UE li tipproduċi prodotti sikuri, nutrittivi u ta' kwalità magħmula b'mod sostenibbli hija metodu li jaħdem fis-suq globali. Il-Kummissjoni qiegħda hawn biex tgħin lill-produtturi jieħdu vantaġġ sħiħ mill-opportunitajiet madwar id-dinja, filwaqt li dejjem tiżgura li s-setturi l-aktar sensittivi tagħna jingħataw biżżejjed salvagwardji.” L-ewwel ħames destinazzjonijiet għall-prodotti agroalimentari tal-UE għadhom l-Istati Uniti, iċ-Ċina, l-Iżvizzera, il-Ġappun u r-Russja, li flimkien jammontaw għal 40 % tal-esportazzjonijiet tal-UE. Minbarra li tinnegozja ftehimiet kummerċjali li jipprovdu aktar opportunitajiet għall-bdiewa tal-UE, il-Kummissjoni Ewropea tgħin lill-esportaturi tal-UE jidħlu fi swieq ġodda u jibbenefikaw minn possibbiltajiet tan-negozju permezz ta' attivitajiet ta' promozzjoni, inklużi missjonijiet ta' livell għoli mmexxija mill-Kummissarju Hogan. Fl-2018 u fl-2019, il-Kummissarju Hogan, akkumpanjat mill-produtturi tal-UE, ivvjaġġa lejn iċ-Ċina, il-Ġappun u l-Emirati Għarab Magħquda. L-inbejjed u l-vermut għadhom jiddominaw il-basket tal-prodotti esportati, bl-ispirti u l-likuri fit-tieni post. Warajhom hemm l-ikel tat-trabi u preparazzjonijiet varji tal-ikel, iċ-ċikkulata, l-għaġin u l-prodotti tal-għaġina. Fir-rigward tal-importazzjonijiet, ir-rapport jikkonkludi li l-UE saret it-tieni l-akbar importatur tal-prodotti agroalimentari b'valur ta' importazzjonijiet ta' €116-il biljun. Dan iġib il-bilanċ kummerċjali tal-UE f'dan is-settur għal bilanċ pożittiv nett ta' €22 biljun. L-UE takkwista prinċipalment tliet tipi ta' prodotti: prodotti li ma jiġux prodotti fl-UE, jew li jiġu prodotti sa ċertu punt biss, bħall-frott tropikali, il-kafè u l-frott frisk jew imnixxef (li kienu jirrappreżentaw 23.4 % tal-importazzjonijiet fl-2018); prodotti li huma maħsuba għall-għalf tal-annimali (inkluż il-pasta taż-żrieragħ żejtnin u l-fażola tas-sojja – li flimkien jammontaw għal 10.8% tal-importazzjonijiet); u prodotti użati bħala ingredjenti għall-ipproċessar ulterjuri (bħaż-żejt tal-palm). L-importazzjonijiet mill-Istati Uniti huma dawk li kibru l-aktar malajr fl-2018, b'żieda ta' 10%, u b'hekk dan il-pajjiż sar il-fornitur ewlieni tal-UE għall-prodott agroalimentari. Ir-rapport sħiħ jagħti wkoll ħarsa ġenerali lejn il-prestazzjoni kummerċjali tas-sħab ewlenin tal-UE (l-Istati Uniti, iċ-Ċina, il-Brażil, il-Ġappun, u r-Russja) u l-flussi kummerċjali tagħhom mal-UE, u fih ukoll kapitlu dwar il-kummerċ u l-koperazzjoni mal-Inqas Pajjiżi Żviluppati (LDCs - Least Developed Countries). Għal Aktar Informazzjoni Il-Monitoraġġ tal-Politika tal-Agrikummerċjali